Erling Bonnesen (V), 2006-12-06:
Venstre ønsker, at fremtidens beslutninger om trafikinvesteringer skal træffes på grundlag af tre hensyn: trafikale behov, regional udvikling og den samfundsøkonomiske bæredygtighed.
Ved trafikplanlægning skal der indgå en vurdering af mulighederne for henholdsvis kollektiv og individuel transport, og således skal den samfundsøkonomiske gevinst af de forskellige infrastrukturprojekter vejes op imod emner, som balancerer regional udvikling, fremtidssikring af områder og muligheden for frit valg af transportform.
Et andet aspekt af trafikplanlægningen er inddragelse og indtænkning af alle trafikanttyper i valg af den praktiske transportløsning.
Venstre ønsker, at trafikplanlægningen tilgodeser så mange trafikanttyper som muligt, samt at fremkommelighed, miljø og sikkerhed indgår som naturlige dele i planlægningen.
Regeringen har netop indgået en trafikaftale med Dansk Folkeparti og Det Radikale Venstre, og aftalen betyder, at der afsættes ca. 4,7 mia. kr. frem til 2014 til genopretning af banenettet og 4,2 mia. kr. til nye anlægsprojekter på vejområdet.
Trafikaftalen betyder, at problemerne på jernbaneområdet nu løses.
Der vil blive gennemført en genopretning af skinnerne, som vil afvikle efterslæbet på banenettet frem til 2014.
Arbejdet på skinnenettet tilrettelægges, så passagererne oplever færrest mulige gener og forsinkelser i dagligdagen, og de 4,7 mia. kr. skal gå til genopretning og udskiftning af skinner.
Ud over beslutningen om at investere i skinner er der truffet en principbeslutning om at udskifte de nuværende signalanlæg efter 2014, og Banedanmark igangsætter 2007-08 et analysearbejde om en fremtidig udskiftning af signalerne.
Danmark får således et skinnenet, der er helt i top.
For fjerntrafikkens vedkommende forventes regulariteten at stige fra 91,7 pct. i dag til 97,7 pct. i 2020, og for S-banens vedkommende forventes en stigning fra de nuværende 94 pct. til 98 pct. i 2020.
Investeringerne bygger på det analysearbejde, Banedanmark har foretaget for at afdække behovet for investeringer på jernbaneområdet i de kommende år, og analysen viser netop, at skinnenettet kan gennemgå en massiv opgradering, der for ca. 4,1 mia. kr. vil gøre en ende på problemerne.
Samtidig konkluderer Banedanmark, at de slidte signaler udskiftes, når det nødvendige system er udviklet og gennemprøvet andre steder i Europa.
Enhedslistens beslutningsforslag falder fuldstændig ved siden af, når der henses til de forudsætninger, der skal være til stede som grundlag for trafikinvesteringer.
Det gælder både trafikmæssigt i forhold til mobilitet og fleksibilitet og økonomisk, og derfor kan Venstre ikke støtte beslutningsforslaget.
Jeg er stærkt overrasket over, at Socialdemokratiet vil begynde at bruge penge på en undersøgelse.
Nuvel, det er kun en undersøgelse, men vil hr. Poul Andersen så prøve at udbrede tankerne om, hvordan man havde tænkt sig at afdække hele transportbehovet for borgerne i en lidt bredere forstand, når vi kigger på det sydfynske område?
Nu er der her tale om et forslag mellem specielt Ringe og Faaborg, javel ja, men vi ved, at der bor sådan cirka 6.000-7.000 indbyggere i Faaborg, og det er jo fint nok, men der er mange, der bor et stykke derfra, og skal vi så have dem til først at tage bilen og køre til Faaborg og så stå på toget der og så til Odense?
Så vil transporttiden være længere, og det fremmer ikke ligefrem mobiliteten, hvis man skal møde tidligt på sit job og passe sine ting.
Hvordan hænger det egentlig sammen, når vi kan se dette allerede nu?
Det er fuldstændig korrekt, at der i beslutningsforslaget tales om en undersøgelse.
Men vi synes, at der, inden man sætter en undersøgelse i gang, skal være en vis realitetssans og realisme i det.
Vi ser ingen realisme i den undersøgelse.